Poštovani predsjedniče Sabora u ime …
Kolegice i kolege molim vas dozvolite kolegi da kaže.
U ime Kluba zastupnika Hrvatskih laburista tražim stanku od 10 minuta zbog neisplate 7 uzastopnih plaća u tvrtki TIBO iz Matulja čiji je vlasnik država.
Dobro. Evo, imamo stanku onda do 11,15. Hvala. Ima još netko? Nadam se da ne? Nema, hvala. Hvala. STANKA U 11,05 SATI [[NASTAVAK NAKON STANKE U 11,15 SATI]] Evo kolegice i kolege zastupnici, ja vas molim da zauzmete svoje mjesta. Molim vas da zauzmete svoje mjesta. I evo dajem riječ uvaženom zastupniku Tomislavu Končevskom koji će u ime kluba Hrvatskih laburista sada govoriti. Izvolite.
Poštovani predsjedniče, kolegice i kolege zastupnici, TIBO Matulj tvrtka je u vlasništvu države kojom upravlja CERP a čiji radnici nisu dobili 7 zarađenih plaća uzastopno. Uskoro očekuju i 8. koju neće dobiti a koja im je država kako smo već naveli u svojim prijašnjim istupima po ovoj temi odlukom Vlade dužna isplatiti. Način na koji je ova tvrtka dovedena u situaciju da se bori za goli opstanak priča je koju je prošlo jako puno tvrtki u RH a Laburisti još jednom ponavljaju da se takvom postupanju mora stati na kraj. Tvrtku koja proizvodi sastavne dijelove brodova a čiji proizvodni program nema alternativu u Republici Hrvatskoj koja sa tim proizvodom opskrbljuje sva hrvatska brodogradilišta ne smijemo prepustiti na milost i nemilost birokraciji i interesnim lobijima koje ne zanimaju radnici i nastavak proizvodnje već samo zemljište na dobroj lokaciji i mogućnost zarade. Ne smijemo dopustiti da izgubimo još jedan hrvatski proizvod i brodsku opremu uvozimo iz zemalja koje niti nemaju brodograđevnu tradiciju. Brodogradnja je usprkos teškoćama uvijek bila hrvatski ponos i trebamo je zadržati u Republici Hrvatskoj. Radnici TIBO-a ne gube nadu da će se njihova situacija razriješiti međutim vremena više nema. Ovrhe na račun stižu, putni troškovi na posao, iz posla koštaju a plaća ne stiže. Zamislite dolaziti na posao, 8 mjeseci raditi a za to ne primati plaću. Prijedlog rješenja je da se kao i do sada kada se radilo o privatizaciji društva iz bivše brodograđevne industrije 3. Maj, Uljanik uključio u priču o privatizaciji TIBO-a. To je logički slijed događaja koji bi na zadovoljstvo svih uključenih, podsjećam da se uključivanjem Uljanika uspješno riješio i problem motora i dizalica iz Rijeke. Uljanik grupa je do sada uspješno surađivala i još uvijek surađuje sa TIBO Matulji. Kroz pozajmicu o ukupno 8,5 milijuna kuna koje je Uljanik dao TIBO-u a od toga 3,5 milijuna založno pravo na zemljište i 5 milijuna za plaće, Uljanik je dokazao da je sa proizvodom zadovoljan te da je zainteresiran za nastavak proizvodnje. Kao zaključak možemo navesti da rješenje postoji no kao uvijek problem je politička volja da se ono sprovede. Stoga apeliram na Vladu i na odgovorne ljude u CERP-u da učine sve što je u njihovoj mogućnosti na rješavanju pitanja opstanka proizvodnje TIBO-a. Podsjećam da se Laburisti nisu libili podići kaznenu prijavu protiv premijera Milanovića i odgovornih ljudi radi neisplate plaća u tvrtkama u vlasništvu države jer je to kazneno djelo. Ukoliko se problem TIBO-a Laburisti se neće libiti podići kaznenu prijavu ni protiv premijera Oreškovića i njegovog prvog potpredsjednika Tomislava Karamarka koji je odgovoran za upravljanje državnom imovinom. Nadam se da upravljanje državnom imovinom njima ne znači izgladniti radnike a zemlju i proizvodni pogon predati u ruke strancima. Hvala.
Hvala lijepo kolegi Končevskom. Ujedno mu i čestitam na izboru za predsjednika stranke. Odmah ćemo onda i glasovati o Prijedlogu za iskazivanje povjerenja gospodinu Tomi Medvedu za obavljanje dužnosti ministra branitelja. Predsjednik Vlade Republike, Tihomir Orešković dostavio je Prijedlog za iskazivanje povjerenja Tomi Medvedu za obavljanje dužnosti ministra branitelja. Sukladno članku 119. Poslovnika Hrvatskoga sabora rasprava je provedena na sjednici Odbora za ratne veterane. Izvješće Odbora primili ste na klupe. Želi li predsjednik Odbora za ratne veterane obrazložiti izvješće? Da. Uvaženi Miodrag Demo, predsjednik Odbora za ratne veterane. Izvolite.
Hvala lijepa gospodine predsjedniče Hrvatskoga sabora, gospodo ministri, kolegice i kolege saborski zastupnici. Odbor za ratne veterane Hrvatskoga sabora raspravio je na 4. sjednici Odbora 17. ožujka Prijedlog iskazivanja povjerenja Tomi Medvedu za obavljanje dužnosti ministra hrvatskih branitelja. Odbor je prihvatio prijedlog predsjednika Vlade Tihomira Oreškovića jednoglasno i dao potporu novom ministru hrvatskih branitelja gospodinu Tomi Medvedu. I ovom prilikom još jedne čestitke. Ministre sretno na putu. Hvala.
Hvala vam lijepo. Sukladno članku 119., stavak 11. Poslovnika o ovom prijedlogu ne vodi se rasprava na plenarnoj sjednici. Članak 252. Poslovnika određuje da je za iskazivanje povjerenja potrebna nad polovična većina svih zastupnika, dakle 76 zastupnika. Dajem na glasovanje Prijedlog za iskazivanje povjerenja Tomi Medvedu za obavljanje dužnosti ministra branitelja. Molim vas glasujte. Glasovanje je završeno. Molim rezultat? 88 glasova za, 15 suzdržanih, 30 protiv. Utvrđujem da je time iskazano povjerenje gospodinu Tomi Medvedu za obavljanje dužnosti ministra branitelja. Sada molim ministra branitelja da dade prisegu. Prisega se daje na način da ja izgovaram tekst prisege, a ministar Medved ustaje i izgovara riječ "prisežem". Tekst prisege glasi: "Prisežem da ću dužnost člana Vlade savjesno i časno obnašati, poštivati Ustav, zakone i pravni poredak, te se zalagati za svekoliki napredak Republike Hrvatske."
Prisežem.
Hvala lijepa. Poštovani ministre, čestitam na iskazanom povjerenju. [[Pljesak.]] Želim vam da uspješno obavljate dužnost ministra branitelja u Vladi Republike Hrvatske na korist svih branitelja i cijele Hrvatske, svih hrvatskih građana.